Laat sy Liefde jou Lei: Opofferende Diensbaarheid - www.bybelkennis.co.za
Laat sy Liefde jou Lei: Opofferende Diensbaarheid – Milanie Vosloo
Jy sien dus dat hy God só vertrou het dat hy bereid was om te doen wat God vra. Sy geloof het dus eers volwassenheid bereik toe dit dade geword het. Jakobus 2:22
Jesus was vreemd. Duidelik was Hy nie die tipiese godsdienstige leier wat op 'n verhoog die Evangelie verkondig het nie. Hy het mense bedien in Galilea, 'n onbelangrike plek, op een of ander berg, in die agterstrate en op die uithoeke van dorpe – daar waar die melaatses gebly het. Sy gehoor was nie geleerdes, aansienlikes en mense uit 'n hoё sosiale stand nie. Hy het die Woord gebring aan tollenaars, weduwees, wese, siekes, sondaars … aan onbelangrike mense wat geen regte gehad het of aansprake kon maak nie. Die mense wat Hy kies om saam met Hom die pad te loop, is nie helde nie. Hulle gebruik mense wat nie eens in tel by die wêreld is nie.
As jy gekies het om 'n ware dissipel van hierdie "vreemde" Jesus te wees, moet jy ook bereid wees om ánders te wees as wat die sosiale norme vereis. Dan moet jy ook bereid wees om mense sonder aansien te gaan bedien, om die Woord te bring aan hulle wat jou nie gaan vereer nie en om mense te help wat niks het om vir jou terug te gee nie.
God se werklike helde is nie kieskeurig oor die plek en manier waar hulle moet bedien nie. Hulle sê eenvoudig: "Here, gebruik my waar U my nodig het."